b'\n_START_ARTICLE_\nVengrijos socialdemokrat\xc5\xb3 partija\n_START_SECTION_\nTarp demokratijos ir diktat\xc5\xabros\n_START_PARAGRAPH_\n1903 m. pri\xc4\x97mus Manifest\xc4\x85, pavadinta Socialdemokrat\xc5\xb3 partija (SzDP). Manifeste buvo reikalaujama parlamentinio atstovavimo, laisv\xc5\xb3 ir slapt\xc5\xb3 rinkim\xc5\xb3, vis\xc5\xb3 pilie\xc4\x8di\xc5\xb3, sulaukusi\xc5\xb3 20 met\xc5\xb3 rinkim\xc5\xb3 teis\xc4\x97s bei kit\xc5\xb3 demokratini\xc5\xb3 pilietini\xc5\xb3 teisi\xc5\xb3. Vengrijos socialdemokratai prie\xc5\xa1inosi \xc5\xa1alies \xc4\xaftraukimui \xc4\xaf I pasaulin\xc4\xaf kar\xc4\x85._NEWLINE_1918 m. revoliuciniai \xc4\xafvykiai Vengrijoje keturiems m\xc4\x97nesiams \xc4\xaf vald\xc5\xbei\xc4\x85 atved\xc4\x97 proletariato diktat\xc5\xabr\xc4\x85, kuri\xc4\x85 par\xc4\x97m\xc4\x97 ir dalis socialdemokrat\xc5\xb3. Ta\xc4\x8diau komunistai keliolika j\xc5\xb3 ner\xc4\x97musi\xc5\xb3 socialdemokrat\xc5\xb3 vadov\xc5\xb3 nu\xc5\xbeud\xc4\x97. 1919 m. buvo sudaryta socialdemokrat\xc5\xb3 vyriausyb\xc4\x97, ta\xc4\x8diau ji nepaj\xc4\x97g\xc4\x97 suvaldyti kra\xc5\xa1to, tod\xc4\x97l 1921 m. savisaugos paj\xc4\x97g\xc5\xb3 ir policijos j\xc4\x97gomis buvo \xc4\xafvesta admirolo M. Hor\xc4\x8dio regent\xc5\xabra. 1919 m. tapo Berno internacionalo nare._NEWLINE_Karolio Peterio vadovaujami socialdemokratai palaik\xc4\x97 Betleno vyriausyb\xc4\x99. 1924 m. visuotiniuose rinkimuose parlamento nariais tapo 24 socialdemokratai, tarp j\xc5\xb3 ir pirmoji moteris Ana Ketly. Vietas parlamente SzDP tur\xc4\x97jo iki II pasaulinio karo._NEWLINE_1930 m. buvo priimta nauja partijos programa ir atsisakyta bet kokio bendravimo su nelegalia komunist\xc5\xb3 partija. 1939 m. i\xc5\xa1 partijos pavadinimo buvo i\xc5\xa1brauktas \xc5\xbeodis Vengrijos. 1940 m. SzDP pasiprie\xc5\xa1ino Vengrijos \xc4\xafstojimui \xc4\xaf Berlyno \xe2\x80\x93 Romos \xe2\x80\x93 Tokijo a\xc5\xa1\xc4\xaf ir pronacistinei vyriausyb\xc4\x97s politikai. 1944 m. kovo 19 Vokietijai okupavus Vengrij\xc4\x85 buvo suimti ir daugelis SzDP vadov\xc5\xb3, partija buvo u\xc5\xbedrausta, u\xc5\xbedarytas jos laikra\xc5\xa1tis Nepszava, u\xc5\xbedaryti darbinink\xc5\xb3 klubai.\n_START_SECTION_\nTrumpi laisv\xc4\x97s gurk\xc5\xa1niai\n_START_PARAGRAPH_\nPokario metais SzDP \xc4\xaf\xc4\x97jo \xc4\xaf Laikin\xc4\x85j\xc4\x85 vyriausyb\xc4\x99, pirmuosiuose rinkimuose gavo 69 vietas parlamente (komunistai \xe2\x80\x93 70) i\xc5\xa1 264. Dar 1947 m. prad\xc5\xbeioje buvo prad\xc4\x97tos represijos prie\xc5\xa1 kitas demokratines partijas, \xc5\xa1alyje veik\xc4\x97 KGB strukt\xc5\xabros, tod\xc4\x97l socialdemokratai nesugeb\xc4\x97jo vieningai pasiprie\xc5\xa1inti \xc5\xa1alies sovietizavimui. 1947 m. rinkimuose komunistai gavo 100, SzDP 62 vietas parlamente, kitos partijos 163, bet vyriausyb\xc4\x99 sudar\xc4\x97 VKP ir SzDP ma\xc5\xbeuma._NEWLINE_Ta\xc4\x8diau 1948 m. kovo 27 d. komunist\xc5\xb3 lyderis Matja\xc5\xa1as Rako\xc5\xa1is ultimatyviai pareikalavo, kad b\xc5\xabt\xc5\xb3 nacionalizuota pramon\xc4\x97, o \xc5\xabkis b\xc5\xabt\xc5\xb3 prad\xc4\x97tas planuoti sovietiniais metodais. 1948 m. bir\xc5\xbeelio 18 d. abi partijos buvo sujungtos \xc4\xaf Vengrijos darbinink\xc5\xb3 partij\xc4\x85. 1954 m. buvo nuteista A. Ketly, 1955 m. represuoti Jozefas Kalmanas, Agostonas Valentinis, Djula Kelemenas._NEWLINE_1956 m. spalio 23 d. prasid\xc4\x97jus demokratizacijos procesui ir SzDP generaliniu sekretoriumi tapus \xc5\xa0andorui Ba\xc4\x8dkajui, partija atgim\xc4\x97, partij\xc4\x85 palaik\xc4\x97 ir Laisv\xc5\xb3j\xc5\xb3 profs\xc4\x85jung\xc5\xb3 s\xc4\x85junga. U\xc5\xbesienio reikal\xc5\xb3 ministre buvo paskirta A. Ketly, o pirmiausia ji apsilank\xc4\x97 pas Austrijos socialdemokrat\xc5\xb3 lyder\xc4\xaf, savo koleg\xc4\x85 Oskar\xc4\x85 Heler\xc4\xaf ir SI valdybos pos\xc4\x97dyje, tuo metu vykusiame Vienoje, kuriame buvo palaikyta Vengrijos kova u\xc5\xbe demokratij\xc4\x85. Netgi buvo pasi\xc5\xablyta Vengrijai tapti Europos ekonomin\xc4\x97s bendrijos nare._NEWLINE_Ta\xc4\x8diau netrukus TSRS paskandino kraujyje vengr\xc5\xb3 revoliucij\xc4\x85. SzDP vadovai buvo suimti, \xc4\xafvesta Jano\xc5\xa1o Kadaro diktat\xc5\xabra.\n_START_SECTION_\nAtgimimas\n_START_PARAGRAPH_\nSocialdemokrat\xc5\xb3 veikla Vengrijoje buvo atkurta 1989 m. lapkri\xc4\x8dio 21 d. Nauja partijos programa priimta 1996, pataisyta 2000 m. baland\xc5\xbeio 15 d. vykusiame XXXVIII suva\xc5\xbeiavime. Partija pavadinta MSzDP._NEWLINE_Nuo 1999 m. lapkri\xc4\x8dio rugpj\xc5\xab\xc4\x8dio SI konsultacin\xc4\x97 nar\xc4\x97, 2003 m. spalio 27 d. tikroji nar\xc4\x97._NEWLINE_Parlamento rinkimuose viet\xc5\xb3 negavo.'